Zuma woedend oor kinders se rekeninge ondersoek wordOudpres. Jacob Zuma (Foto: AP) Oudpres. Jacob Zuma het reageer op ŉ berig in die Sunday Times dat die Zondo-kommissie van Ondersoek na staatskaping sy kinders se bankrekeninge ondersoek. “Ek, en nie my kinders nie, staan sentraal tot die ondersoek van die kommissie,” het hy in ŉ verklaring gesê. “Ek het aanvaar dat die kommissie desperaat is om my uit te lewer oor my beweerde rol in ‘staatskaping’. Dit is uiters egter lafhartig om my kinders te teiken deur geheime ondersoeke oor sake waarmee hulle niks te doen het nie. My kinders leef afsonderlike lewens en moet hanteer word soos enige ander kind of persoon wat nie in enige misdaad geïmpliseer word nie. Tot dusver het hulle nie enige kennisgewing ontvang dat hulle op enige manier geïmpliseer word deur enige getuie voor die kommissie nie.” Zuma sê sy kinders het eers bewus geword van die ondersoek toe verslaggewers hulle gekontak het in die week voor die artikel in die Sunday Times gepubliseer is. “Duidelik is ons weer terug na ou metodes en tye toe die media in kennis gestel is van ondersoeke nog voor die onderwerpe van dié ondersoeke daaroor ingelig is.” Zuma rig ŉ pleidooi aan die wetstoepassers, die media, die banke en veral die ondersoekbeamptes van die kommissie om sy kinders uit te los. “My kinders was nie in die regering nie en moet nie by ŉ stryd betrek word wat ontwerp is om my te vernietig nie. As hulle wel deur die kommissie ondersoek word, dan moes hulle net soos enige ander geïmpliseerde persoon in kennis gestel word daarvan sodat hulle hul regte kan uitoefen.” Zuma is teleurgesteld dat die banke aan só “onwettige ondersoek” deelneem. “Nie eers die apartheidsregime het met die banke gekonkel dat privaat rekeninge van kinders, wie se ouers deur die staat vervolg word, ondersoek word nie.” Hy sê hy duld nou al “teistering en meedoënlose beswaddering” die afgelope 25 jaar. “My teenstanders het nou besluit om my kinders te teiken en dit is waar ek die lyn trek. Die teistering van my kinders is ŉ oorlogsverklaring. Die stelsel het die grens oorgesteek en ek sal baklei met alles wat ek het.” Volgens Zuma word sy kinders deur die Sunday Times geteister, “dieselfde koerant wat vir die wêreld gelieg het toe hulle sê ek besit ŉ huis in Doebai”. “[Die koerant] is nog nooit aanspreeklik gehou vir dié leuen nie. Ons sal uitvind wie sit agter die agenda van die Sunday Times en wat sy redakteurs en eienaars aanmoedig om my familie te vervolg. Wanneer hierdie redakteurs weer Stellenbosch besoek om die ring van die koning te soen en goedkeuring te soek, wil ek hê hulle moet weet, toe hulle ŉ oorlog teen my kinders verklaar het, het hulle ŉ oorlog teen my verklar en ek sal daarop reageer. Dit geld ook vir die ondersoekbeamptes wat die magte van die kommissie oortree om teen my en my kinders te baklei. Ek sal hulle oorwin. JULLE SAL MY NIE ONDERKRY NIE,” het hy bygevoeg.